Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 448/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Olio Campania«

EU-nr.: PGI-IT-02795 — 4.8.2021

BOB ( ) BGB (X)

1. Betegnelse(r) [på BOB eller BGB]

»Olio Campania«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.5. — Fedtstoffer

3.2. Beskrivelse af produktet med betegnelsen i punkt 1

Den beskyttede geografiske betegnelse »Olio Campania« er forbeholdt ekstra jomfruolie fremstillet af oliven, der udelukkende er produceret i det geografiske område angivet i punkt 4.

Ved markedsføringen skal ekstra jomfruolie med den beskyttede geografiske betegnelse »Olio Campania« have følgende egenskaber:

— Fysisk-kemiske egenskaber: Syreindhold (% af oliesyre) ≤ 0,4 Peroxidindeks (meq O2/kg olie) ≤ 12 K232 ≤ 2,2 K270 ≤ 0,18 Polyphenoler i alt (mg/kg) ≥ 200

— Organoleptiske egenskaber: Deskriptor Median Oliens frugtagtige karakter 3-7 Bitterhed 2-6 Skarphed 2-6

— Farve: strågul til grøn.

Alle kvalitetsparametre, som ikke specifikt er nævnt, skal være i overensstemmelse med EU-lovgivningen om ekstra jomfruolie.

Hvad den organoleptiske profil angår, har den beskyttede geografiske betegnelse »Olio Campania« en middelhøj til høj score for intensiteten af olivenoliens frugtagtige karakter. Ligesom den aromatiske komponent er også den opfattede »bitterhed« og »skarphed« i overensstemmelse med koncentrationen af polyphenoler i alt (≥ 200 mg/kg).

3.3. Foder (kun for animalske produkter) og råvarer (kun for forarbejdede produkter)

Ekstra jomfruolie med den beskyttede geografiske betegnelse »Olio Campania« skal fremstilles af følgende sorter, enten alene eller som blanding: Asprinia, Caiazzana, Carpellese, Frantoio, Leccino, Leccio del Corno, Marinese, Minucciola, Nostrale, Ogliarola campana, Ortice, Ortolana, Pisciottana, Racioppella, Ravece, Rotondella, Salella, Sessana og Tonda. Der kan også anvendes andre sorter, når blot de ikke udgør mere end 15 % af den samlede råvare.

Samspillet mellem de sortsgenotyper, der har akklimatiseret sig over tid, jordbunds- og klimaforholdene samt de produktionsmetoder, som anvendes i dette område, betyder, at den beskyttede geografiske betegnelse »Olio Campania« er kendetegnet ved specifikke kemiske, fysiske og organoleptiske parametre.

3.4. Specifikke etaper af produktionen, som skal finde sted i det afgrænsede geografiske område

Olivenerne skal dyrkes og høstes, og olieudvindingsprocessen skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Ekstra jomfruolie med den beskyttede geografiske betegnelse »Olio Campania« skal markedsføres i forseglede og mærkede beholdere, som er tilladt i henhold til gældende lovgivning, og som har en kapacitet på maks. 5 liter.

3.6. Særlige regler for mærkning af det produkt, som betegnelsen henviser til

Det er forbudt at tilføje en beskrivelse til den beskyttede geografiske betegnelse »Olio Campania«, der ikke udtrykkeligt er fastsat i varespecifikationen, herunder følgende adjektiver: fine (fin), scelto (udsøgt), selezionato (udvalgt) eller superiore (af særlig høj kvalitet). Sandfærdige og kontrollerbare henvisninger, der beskriver producenternes metoder, er tilladt (f.eks. »enkeltsort« efterfulgt af navnet på den anvendte sort), under forudsætning af at de er forhåndsgodkendt af det ansvarlige kontrolorgan. Det er tilladt at anvende navne, firmanavne og mærker, når blot de ikke er af anprisende karakter eller vildleder køberen. Det er ikke tilladt at anvende andre geografiske betegnelser.

Betegnelsen »Olio Campania« skal være angivet på etiketten med tydelige, store bogstaver, der ikke kan slettes, og med en skriftstørrelse, der ikke må være mindre end skriftstørrelsen på det navn, som produktet sælges under, så den let kan skelnes fra alle de øvrige oplysninger. Etiketten skal også indeholde det logo, der er vist nedenfor.

4. Kort angivelse af det geografiske områdes afgrænsning

Produktionsområdet for ekstra jomfruolie med den beskyttede geografiske betegnelse »Olio Campania« omfatter hele det administrative område i regionen Campania.

5. Tilknytning til det geografiske område

Ansøgningen om registrering af betegnelsen »Olio Campania« bygger på produktets kvalitetsegenskaber og dets omdømme.

Hvad klimaet angår, er Campania meget velegnet til olivendyrkning. Somrene er varme og tørre. Nedbøren er koncentreret om efteråret og vinteren (den gennemsnitlige årlige nedbørsmængde ligger på 900-1 100 mm). Gennemsnitstemperaturen i den koldeste måned (januar) er under 18 °C (men over 1 °C) og stiger til over 20 °C i den varmeste måned (juli). Den årlige gennemsnitstemperatur (14,4 °C) er typisk for et tempereret middelhavsklima.

Disse klimaforhold spiller en afgørende rolle for den særlige karakter af den beskyttede geografiske betegnelse »Olio Campania«. De høje temperaturer og den langvarige sommertørke får olivenerne til at ophobe polyphenoler, som er stoffer med høj næringsværdi, der giver den beskyttede geografiske betegnelse »Olio Campania« sin bitre og skarpe smag. Fedtsyresammensætningen, der påvirkes af miljømæssige og genetiske faktorer, er et andet karakteristisk træk ved den olivenolie, der fremstilles i Campania. De flygtige forbindelser, der giver de aromatiske noter, som er typiske for den sensoriske profil for den beskyttede geografiske betegnelse »Olio Campania« (og som hovedsagelig kommer til udtryk i et strejf af mandel, artiskok og tomat), stammer fra lipoxygenaseprocessen, der er en kæde af enzymatiske oxidationsreaktioner, som har specifik indflydelse på fedtsyrer og påvirkes kraftigt af substratet (fedtsyrer) og enzymaktiviteten. I denne biokemiske proces omdannes linol- og linolenfedtsyrer specifikt af enzymer (lipoxygenaser, hydroperoxidlyaser, isomeraser og alkoholdehydrogenaser) til aldehyder, alkoholer og flygtige estere, som giver olierne deres vigtigste aromatiske egenskaber. Ved hjælp af en gaskromatografitest af de flygtige stoffer i olier, som fremstilles i Campania, har man identificeret nogle af de molekyler, der giver disse egenskaber. Mere specifikt kendetegnes de olier, der fremstilles i Campania, ved tilstedeværelsen af trans-2-hexanal (som er årsag til olivenoliens grønne, frugtagtige karakter og de mandelnoter, der findes i næsten alle sorter), cis-3-hexanal (som er årsag til de noter af umodne tomater, der f.eks. findes i olier fremstillet af sorterne Ravece og Ortice) og cis-3-hexenol (som er årsag til de blad- og artiskoknoter, der findes i olier fremstillet af sorterne Nostrale, Minucciola og Biancolilla).

Den særlige karakter af den olie, der fremstilles i Campania, er også blevet bekræftet af nylig forskning foretaget af Muzzalupo I. et al. fra forskningscentret »Olive, Fruit and Citrus Research Centre« under rådet for landbrugsforskning og analyser af landbrugsøkonomi (CREA-OFA, tidligere CREA-OLI) med henblik på at undersøge den genetiske profil for de 489 italienske olivensorter, jf. artiklen »Genetic Biodiversity of Italian Olives Germplasm analysed by SSR Markers«, offentliggjort i The Scientific World Journal i 2014. Statistiske test af de indsamlede data har gjort det muligt at inddele de undersøgte sorter i syv klynger baseret på genetisk affinitet. Alle sorter i Campania, herunder dem, der er angivet i punkt 3.3, tilhører samme klynge (klynge 4). Det viser, at deres genetiske profil adskiller sig tydeligt fra profilen for de andre italienske sorter, der indgik i undersøgelsen.

Foruden disse miljømæssige og genetiske faktorer har andre faktorer, der er mere direkte forbundet med menneskers indsats, såsom landbrugsteknikker og udvindingsteknikker, også bidraget til at gøre den olie, der fremstilles i Campania, unik. Siden 1990'erne har regionen og Università degli Studi di Napoli Federico II gjort en ihærdig indsats for at offentliggøre retningslinjer for forbedring af kvaliteten. Dette har haft stor indvirkning på moderniseringen af de eksisterende produktionsstrukturer. Denne innovation har haft en tydelig effekt på kvaliteten af de fremstillede olier, navnlig olier med et syreindhold på ≤ 0,4 % og et godt polyphenolindhold. Disse egenskaber skyldes, at høsten sker tidligere og bliver strømlinet, da dette har reduceret tidsintervallet mellem plukningen og knusningen betydeligt. Anvendelsen af moderne olivenpresser i Campania, hvor der lægges særlig vægt på at regulere tids- og temperaturparametrene i alle faser af udvindingsprocessen, sikrer, at dette arbejde sker på de mest hensigtsmæssige betingelser for at forbedre de enkelte olivensorters potentiale.

Omdømmet for betegnelsen »Olio Campania« bygger på den stærke og ældgamle tilknytning mellem området, oliventræerne, olien og den kultur, der stadig findes i regionen Campania.

I de 2 500 år, der har eksisteret oliventræer og -olie i Campania, har de unikke og gunstige forhold i det geografiske område fremmet udbredelsen af olivenplantager i hele regionen, hvilket har medført, at de er en vigtig (og undertiden den eneste) indtægtskilde for lokalbefolkningen. Olivenplantagerne beskytter også jorden, som prydes af deres uforanderlige tilstedeværelse. I slutningen af det 20. århundrede var olivenolieproduktionen i Campania blevet den strategiske grundpille i de kulinariske traditioner, af central betydning og en vigtig del af middelhavskosten. Den kendte amerikanske ernæringsekspert Ancel Keys, der var middelhavskostens ophavsmand, og som boede i Campania i over 40 år, hævdede, at Campanias olie er af afgørende betydning på grund af de kolesterolreducerende egenskaber, der er gavnlige for hjerte-kar-systemet.

Det omdømme, som »Olio Campania« nyder, understøttes af handelsmæssige og historiske referencer, publikationer og dokumenter, der beviser og vidner om dens prestige og omdømme.

Handelsfakturaer fra 1991 til 2019 fra virksomhederne Crom Olearia, Oleificio Rossomando, Oleificio F.lli Malandrino, Borrelli Giorgio & Figli, Fattorie Mediterranee m.fl. medtager betegnelsen »Olio Campania« eller »Olio extravergine d'oliva Campania« i punktet med varebeskrivelsen. Denne betegnelse står også angivet på etiketterne på de markedsførte flasker. Nogle af fakturaerne fra firmaet Basso Fedele & Figli for perioden 1989-2001 og etiketterne på produkter til eksport indeholder også ordene »Olio Campania« eller »Kampanien« (den tyske oversættelse). Desuden markedsførte det internationale rederi »Flotta Lauro«, som havde hovedsæde i Napoli og tidligere var et af verdens mest berømte krydstogtselskaber, en olivenolie, der var fremstillet på olivenplantager ejet af rederen under betegnelsen »Olio extra vergine della Campania«, på sine sejlruter og anvendte den på sine krydstogtskibe.

Regionen Campania og det udvalg, der har til opgave at fremme produktet og dets mærke, har i årenes løb også gjort en stor indsats for at styrke dets profil, herunder ved at deltage i internationale arrangementer og messer og ved at offentliggøre forskelligt reklamemateriale. Et eksempel herpå er den internationale fødevaremesse CIBUS 2021, hvor den beskyttede geografiske betegnelse »Olio Campania« havde sin egen informations- og reklamestand med udstillede prøveflasker. Den var også med på regionen Campanias stand på andre sektormesser såsom Olio Capitale 2021, der blev afholdt i Trieste, og oliefestivalen i Warszawa i 2019. Projektet med den beskyttede geografiske betegnelse »Olio Campania« blev præsenteret første gang på SOL 2017 i Verona med en udstillingsstand og en pressekonference og er blevet præsenteret ved flere lejligheder siden da. Blandt konkurrencerne kan nævnes Extrabio Campania-prisen (13. udgave, der blev afholdt i 2020), der især har fokus på ekstra jomfruolie fra økologiske landbrug (som regionen Campania er særlig velegnet til). Senest har udvalget for den beskyttede geografiske betegnelse også været en af partnerne i tilrettelæggelsen og promoveringen af ExtraCampania, som er en konkurrence, hvor der uddeles priser til de bedste olier produceret i Campania.

Den beskyttede geografiske betegnelse »Olio Campania« indgår også i et innovationsprojekt kaldet »Box Narrante« under foranstaltning 16.1 i landdistriktsudviklingsprogrammet for perioden 2014-2020, som i øjeblikket er i gennemførelsesfasen. Dette projekt, der gennemføres af et partnerskab ledet af Università degli Studi di Napoli Federico II, tilbyder innovative pakker med tre typer ekstra jomfruolie (herunder en »Olio Campania«-olie) for at informere forbrugerne og indsamle oplysninger om deres påskønnelse af produktet. Et interview med forskeren om projektets mål og indhold var medtaget i udgaven af det nationale onlinemagasin AgroNotizie fra 31. januar 2022.

Betegnelsen citeres eller nævnes i mange publikationer, som henviser til formålet med og beskrivelsen af produktet for at fremme det eller analysere dets kommercielle potentiale. F.eks. indeholder 2020-udgaven af Guida agli Oli evo della Campania [guide om ekstra jomfruolier fra Campania] et helt afsnit om denne olie (side 15). Projektet med den beskyttede geografiske betegnelse »Olio Campania« blev også for nylig nævnt i førende nationale aviser og landbrugsfødevarenetværk, herunder Agricolae, TeatroNaturale, Olivo e Olio (ad litteram) m.fl., hvor der er medtaget interview med universitetsforskere og eksperter på området. Italiens førende finansavis, Il Sole 24Ore, medtog også en artikel om projektet med den beskyttede geografiske betegnelse »Olio Campania« den 21. december 2019. Ansa-agenturets »Terra e Gusto« offentliggjorde den 29. januar 2022 en nyhed, som andre nationale netværk og nyhedsprogrammer gengav. Fondazione Qualivita, som er den vigtigste institution til fremme af BOB'er og BGB'er, havde i et af sine nyhedsbreve et punkt om den beskyttede geografiske betegnelse »Olio Campania«. Den 3. februar 2022 brugte dagbladet Il Mattino en hel side på den beskyttede geografiske betegnelse »Olio Campania« i sin ugentlige sektion om landbrugsfødevarer og Sapori della Campania (smagen af Campania). Førende italienske landbrugsorganisationer har skrevet om emnet og BGB-projektet på deres websteder og fremhævet dets strategiske betydning for sektoren.

De mange vigtige salgsfremmende aktiviteter, der er foretaget i de senere år, har også bidraget til at sikre støtten fra virksomheder i sektoren til projektet. Det har resulteret i, at ca. 240 landbrugsbedrifter, olivenpresser, olieproducenter, kooperativer og producentorganisationer fra sektoren har tilsluttet sig bestræbelserne, hvilket har styrket repræsentativiteten i det salgsfremmende udvalg.

De undersøgelser, der er foretaget af Università degli Studi di Napoli Federico II, og de andre ovenfor beskrevne initiativer har bidraget til at fremme produktet og dets betegnelse. Det har gjort det muligt at præcisere og styrke kvalitetsprofilen for den beskyttede geografiske betegnelse »Olio Campania« og dens omdømme.

Som beskrevet ovenfor er den beskyttede geografiske betegnelse »Olio Campania« kendetegnet ved olivenoliens frugtagtige karakter, som altid omfatter en eller flere af følgende deskriptorer: mandel, artiskok eller tomat. Det er disse aromaer samt de afbalancerede noter af bitterhed og skarphed, der er med til at sikre, at olien værdsættes og anerkendes af forbrugerne, som i stadig større grad er kvalitetsbevidste.

Henvisning til offentliggørelsen af varespecifikationen

Varespecifikationens fulde tekst er tilgængelig på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til hjemmesiden for ministeriet for landbrug, fødevarer og skovbrug (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.